चंद्रास्वामी के हरफ़नमौला ‘मामाजी’ ने भी एक दोपहर-भोज का आयोजन किया। वहां जामा मस्जिद के नायब इमाम अहमद बुखारी को, कहते हैं कि, खाशोगी ने समझाने की कोशिश की कि बाबरी मस्जिद को कहीं और बनाने में ही फ़ायदा है। बुखारी से कहा गया कि मस्जिद को हटा कर कहीं और बना लेने में कोई मज़हबी अड़चन नहीं है और जेद्दाह तक में मस्जिदों को कहीं और ले जाने की मिसालें हैं। खाशोगी ने यहां तक वादा किया कि अगर ज़रूरी हुआ तो वे इस बारे में सऊदी अरब के मौलवियों से फ़तवा तक जारी करा देंगे।